Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Minn għada jibda japplika r-Regolament tal-UE dwar l-approvazzjoni u s-sorveljanza tas-suq tal-vetturi bil-mutur. Ir-Regolament il-ġdid, li ġie adottat f'Mejju 2018, jibdel b'mod sinifikanti s-sistema preċedenti tal-approvazzjoni tat-tip u s-sorveljanza tas-suq filwaqt li jagħmilha aktar rigoruża. Itejjeb il-kwalità u l-indipendenza tal-approvazzjoni tat-tip u l-ittestjar tal-vetturi, iżid il-kontrolli fuq il-karozzi li diġà jinsabu fis-suq tal-UE u jsaħħaħ is-sistema kollha kemm hi b'sorveljanza Ewropea akbar. Fi kliem Thierry Breton, il-Kummissarju għas-Suq Intern: “L-Ewropej bir-raġun jistennew li jsuqu l-aktar karozzi sikuri li l-anqas iniġġsu. Dan iserrraħ fuq l-aktar kontrolli stretti tal-karozzi li jitqiegħdu fis-suq u li jiċċirkolaw fit-toroq tagħna. Jeħtieġ ukoll li jkun hemm infurzar u sorveljanza reali fil-livell Ewropew: huwa għalhekk li minn issa ‘l quddiem il-Kummissjoni se tkun tista' twettaq kontrolli fuq il-karozzi, tiskatta azzjonijiet ta' sejħiet lura ta' vetturi minn madwar l-UE kollha, u timponi multi sa EUR 30,000 għal kull karozza meta tinkiser il-liġi. Dawn ir-riformi jikkomplementaw ħidmietna fuq mobbiltà li tniġġes anqas u li hi aktar sikura, li fil-kuntest imwiegħer tal-kriżi teħtieġ saħansitra aktar investimenti fl-infrastruttura u l-innovazzjoni li jħarsu lejn il-ġejjieni. L-isforzi tagħna biex inqajmu mill-ġdid il-fiduċja tal-konsumaturi, insaħħu s-Suq Uniku u nappoġġjaw il-vijabbiltà fit-tul u l-kompetittività globali tal-industrija tal-karozzi fl-Ewropa lkoll jimxu id f'id.” L-elementi ewlenin tar-regoli l-ġodda tal-UE jinkludu: Mindu ġie adottat ir-Regolament fl-2018, il-manifatturi tal-karozzi, l-aġenziji tal-approvazzjoni tat-tip u partijiet ikkonċernati oħra ħadmu kontinwament biex jimplimentaw ir-regoli l-ġodda u jadattaw għar-rekwiżiti aktar stretti. Il-Kummissjoni pprovdiet riżorsi addizzjonali liċ-Ċentru Konġunt tar-Riċerka (JRC) biex jassumi dan ir-rwol il-ġdid fis-sorveljanza tas-suq, billi ffinanzjat iż-żieda meħtieġa tal-persunal, il-kostijiet operattivi u l-bini ta' żewġ laboratorji ġodda. Il-JRC għandu għad-dispożizzjoni tiegħu żewġ laboratorji ġodda avvanzati biex iwettaq il-kontrolli. SFOND L-approvazzjoni tat-tip hija l-proċess biex jiġi ċċertifikat li vettura tissodisfa r-rekwiżiti kollha biex titqiegħed fis-suq u biex ikun hemm kontroll rigoruż tal-konformità kontinwa tal-manifatturi mal-liġijiet tal-UE, inklużi l-limiti tal-emissjonijiet kif stabbilit f'regolament separat. Il-Kummissjoni pproponiet ir-regoli l-ġodda għall-approvazzjoni tat-tip fl-2016 fid-dawl tal-iskandlu Dieselgate, u l-Parlament Ewropew u l-Kunsill adottawhom fl-2018. Din ir-riforma hija parti mill-ħidma usa' tal-Kummissjoni għal settur tal-karozzi li jniġġes anqas, sostenibbli u kompetittiv kif stabbilit fil-Komunikazzjoni tal-Kummissjoni “Ewropa Attiva”. L-inizjattivi tal-Kummissjoni tinkludu l-kwalità tal-arja u l-istandards tas-CO2, it-titjib tal-ittestjar tal-emissjonijiet għall-karozzi jew l-appoġġ għal fjuwils alternattivi u l-produzzjoni tal-batteriji u d-difiża tal-kompetittività tal-industrija Ewropea. Aktar informazzjoni Id-Direttorat Ġenerali għas-Suq Intern, l-Industrija, l-Intraprenditorija u l-SMEs M&T dwar ir-regoli l-ġodda tal-UE dwar l-approvazzjoni tat-tip għal karozzi aktar sikuri u li jniġġsu inqas